Optimering på transporten sparer på miljø og penge | Ansvarlige Indkøb
Du er her: Ansvarlige Indkøb > Viden & Værktøjer > Cases > Optimering på transport…
Københavns Kommune har en ambitiøs klimaplan som skal gøre byen CO2-neutral i 2025. Derfor er der brug for at gøre transporten grønnere og optimere hvor man kan. Teknik- og Miljøforvaltningen tog initiativet til en grønnere transportpolitik.
I 2010 stod Københavns Kommune overfor en udfordring på transportområdet: udgifterne til taxier og kørselsgodtgørelse havde vokset sig store og decentraliseringen i centrene betød forskellige indkøbsstrategier og dårlig udnyttelse af vognparken. Teknik- og Miljøforvaltningen blev valgt som "pilot-forvaltning" til at gennemføre en række tiltag i forbindelse med transportoptimering. Planen er, at videregive viden og resultater til resten af Københavns Kommunes forvaltninger.
"Hvis alle ture i arbejdstiden, der er kortere end 10 km, gøres til cykelture, så spares der 144 kg CO2 om dagen."
For store udgifter og for mange kørte kilometer
En af de rigtig store brændstof- og pengeslugere var taxikørslen. Årligt blev der kørt ca. 10.000 km i taxi. Samtidig kørte 15 ansatte over 20 km hver dag i deres egen privatbil. Derudover havde Teknik- og Miljøforvaltningen svært ved at gennemskue, om deres mange biler overhovedet blev brugt. Det viste sig, at alt for mange af dem holdt stille det meste af tiden og udgifterne til vedligehold og forsikringer var derfor spildt.
Manden bag projektet - Jan Hahn Nørgaard
For Teknik- og Miljøforvaltningen indebar transportoptimeringen i første omgang en kortlægning af vognparken, samt udarbejdelse af en transportplan. En meget vigtig pointe er, at beslutningerne omkring de nye ændringer blev taget på ledelsesplan.
"For os var det meget vigtigt ikke at gøre det på den gængse måde, men i stedet starte med at forankre tiltagene hos ledelsen, så det blev en top-down proces. På den måde kunne vores beslutninger hurtigere implementeres og få succes.", siger Jan Hahn Nørgaard, som er områdechef for Facility service i Teknik- og Miljøforvaltningen.
Gode erfaringer viser vejen
"Erfaringen fra kampagnen "Vores Klima", som Teknik- og Miljøforvaltningen gennemførte internt i efteråret 2009, er, at forvaltningen ved at minimere brugen af bil og taxa til persontransport, på 21 dage reducerede taxaudgifterne med 71% og bilkørslen med 16%. Indsatsen gav en konkret CO2-besparelse på 1,3 tons. Der er derfor store CO2-besparelser at hente ved at eliminere de to ting helt.", siger Jan Hahn Nørgaard.
"Projektet er udgiftsneutralt og ifølge en helt ny evaluering er det rigtig populært og fylder meget i dagligdagen" Jan Hahn Nørgaard, områdechef for Facility service i Teknik- og Miljøforvaltningen
"Projektet er udgiftsneutralt og ifølge en helt ny evaluering er det rigtig populært og fylder meget i dagligdagen.", siger Jan Hahn Nørgaard. Københavns Kommune håber på at fremtiden byder på transportoptimering og -styring på kommunebasis, så alle forvaltningerne kommer med. Samtidig tester Teknik- og Miljøforvaltningen 15 brintbiler og biogas på tunge køretøjer i 2013.